b'\n_START_ARTICLE_\nSuolas\n_START_PARAGRAPH_\nSuolas\xc2\xa0\xe2\x80\x93 baldas, sudarytas i\xc5\xa1 siauro, plok\xc5\xa1\xc4\x8dio vir\xc5\xa1aus, skirto s\xc4\x97d\xc4\x97jimui. Papras\xc4\x8diausi\xc4\x85 suol\xc4\x85 sudaro ant medini\xc5\xb3 koj\xc5\xb3 ar trink\xc5\xb3 pritvirtinta guls\xc4\x8dia lenta. Tokie suoleliai da\xc5\xbeniausiai b\xc5\xabna kilnojami, naudojami patalpose, masyvesni\xc2\xa0\xe2\x80\x93 nekilnojami, \xc4\xafrengiami poilsiaviet\xc4\x97se, mi\xc5\xa1kuose. Sud\xc4\x97tingesni suolai sudaryti i\xc5\xa1 metalinio karkaso, prie kurio tvirtinamos medin\xc4\x97s lentel\xc4\x97s. Tokie suolai da\xc5\xbeni parkuose._NEWLINE_Lietuvoje iki XVI a. suolai naudoti ne tik s\xc4\x97d\xc4\x97jimui, bet ir gul\xc4\x97jimui (keletas suol\xc5\xb3 buvo sustumiama pasienyje). Atsiradus lovoms, suolai naudoti daugiausia s\xc4\x97d\xc4\x97jimui. Nejudamieji suolai, kuriuos sudar\xc4\x97 ant keli\xc5\xb3 trink\xc5\xb3 u\xc5\xbekalta plati lenta (arba j\xc5\xb3 kojos b\xc5\xabdavo \xc4\xafkalamos \xc4\xaf asl\xc4\x85), statyti namo pasieniuose, galai suduriami u\xc5\xbestal\xc4\x97s kampe. Kilnojam\xc5\xb3 suol\xc5\xb3 lenta siauresn\xc4\x97, lengvesn\xc4\x97, tvirtina prie stov\xc5\xb3, koj\xc5\xb3. V\xc4\x97liau prad\xc4\x97tos \xc4\xafrengin\xc4\x97ti atkalt\xc4\x97s (neretai a\xc5\xbe\xc5\xabruotos, ornamentuotos). XIX a. pab.\xc2\xa0\xe2\x80\x93 XX a. prad\xc5\xbeioje paplinta kanapos\xc2\xa0\xe2\x80\x93 suolai su mink\xc5\xa1ta s\xc4\x97d\xc4\x97jimo vieta, atramomis nugaros pus\xc4\x97je ir galuose arba tik galuose. Atramos buvo daromos i\xc5\xa1 enteli\xc5\xb3, profiliuojamos, puo\xc5\xa1iamos kiaurapj\xc5\xabve technika atliktais ornamentais bei polichromuojamos._NEWLINE_Dz\xc5\xabkijoje iki XX a. ant suol\xc5\xb3 dar buvo miegama. V\xc4\x97liau gyvenamuose namuose suolus daugiausia pakeit\xc4\x97 k\xc4\x97d\xc4\x97s, sofos. Dabar suolai da\xc5\xbeniau statomi lauke._NEWLINE_Suolu taip pat vadinamas paprastas mokyklinis stalas.'